Lotte Rod (RV), 2023-05-26:
Tak for det, formand, og tak til SF for at fremsætte det her forslag.
Jeg forstår godt SF's utålmodighed.
Der er jo noget lidt mærkeligt i, at alle Folketingets partier undtagen Liberal Alliance, som jeg lige husker det, var med til at lave en fælles beretning om, at der skal indkaldes til forhandlinger, og at der så ikke er blevet indkaldt til forhandlinger.
Så jeg kan godt forstå, at man mister tålmodigheden og forsøger at rejse det på en anden måde.
På den måde er det jo dejligt.
Jeg er jo ny socialordfører, og jeg har oplevet det her med at komme ind i et rum, hvor man kan mærke, at alle ordførere for alle partier brænder for at ville gøre det bedste.
Til gengæld synes jeg måske også, at der i dag lidt er opstået sådan en diskussion, som jeg også har hørt før.
Og det, som jeg fra radikal side vil byde ind med i debatten i dag, vil måske være, at det altså ikke må blive sådan noget med, at det så er alle os folketingsmedlemmer, som kritiserer kommunerne.
For jeg synes, at vi glemmer en ting i den ligning, og det er jo, at det er os som folketingsmedlemmer og regeringen, som har ansvaret for de økonomiske rammer, som kommunerne har til at få det til at ske.
Derfor synes jeg, at vi skal have den debat, som ministeren også lægger op til: Hvor ligger ting henne?
Der er tilbud, der er så specialiserede, at det skal ligge et eller to steder i vores land.
Så er der nogle tilbud, som er så specialiserede, at det giver mening, at de er på regionalt niveau, og så synes vi i Radikale Venstre, at det jo burde følge deraf, at det så også lå i regionerne.
Og så er der alt det andet, som giver mening er tæt på, hvor man bor, og som derfor skal ligge i kommunerne.
Det mener jeg er en meget vigtig diskussion, og derfor synes jeg også, det er enormt vigtigt, at ministeren tager det op.
Det må bare ikke stå i vejen for den anden diskussion, som så handler om, at vi herinde i salen ikke bare skal skyde på kommunalpolitikerne.
Jeg har lige selv været til økonomisk gennemgang i en af Danmarks meget veldrevne kommuner sammen med vores byrådsmedlem, fordi jeg i lang tid har stillet de her spørgsmål: Vi går altid og fortæller hinanden, at vi sætter flere og flere penge af til velfærd, så hvorfor er det så, at der ikke er flere pædagoger?
Hvorfor er der ikke flere lærere?
Hvorfor bliver der skåret ned overalt i vores velfærd?
Hvor forsvinder vores penge hen?
Og vi er jo der, hvor det selv i en af vores virkelig veldrevne kommuner ikke er sådan, at byrådspolitikerne lige nu sidder og siger: Jeg brænder for det her, og det er det, vi går i gang med.
Deres virkelighed er, at de skal spare, og at de dermed faktisk også skal spare på det, de brænder for.
Ud over at i det her tilfælde de handicappede kommer i klemme, synes jeg også at det er et alvorligt problem for vores demokrati, hvis man som kommunalpolitiker faktisk ikke kan få lov til at gøre det, man brænder for.
Det har jeg brug for at sige i dag både til den diskussion, men i virkeligheden også til de næste, vi får.
Vi skal simpelt hen ikke ende i sådan en situation, hvor vi bare slår på vores kollegaer i byrådene rundtomkring.
Jeg mener, at pilen peger tilbage på os som Folketing og på regeringen i forhold til rent faktisk at prioritere, at kommunerne har muligheden for at gøre det, som vores kommunalpolitikere også brænder for.
Og de brænder jo lige så meget for socialområdet, som vi gør herinde i dag.
Derfor vil det være mit og Radikale Venstres ønske, at vi følger op på det her.
Jeg vil spørge SF's ordfører, om det måske kunne være en mulighed, at vi laver en beretning, hvor vi ud over at prøve at få de forhandlinger, som SF lægger op til, faktisk får undersøgt – det vil vi fra Radikale Venstres side være meget interesseret i – hvad det er, der står i vejen for, at borgere får den hjælp, de har brug for, sådan at vi ikke kommer til at lave lappeløsninger, men faktisk tager fat der, hvor det reelle problem er.